Papersnake/gushiwen huggingface dataset:
白鹭洲词寄曾裘甫
赵蕃（宋代）

白鹭洲前烟草微，黄鹤楼外烟云飞。缥缥黄鹤政高举，漾漾白鹭孤无依。

鹤举直上登寥廓，鹭立汀洲方俯啄。卒然惊堕野人罝，岂不欲飞遭急缚。
题钱舜举着色梨花
赵孟頫（元代）

东风吹日花冥冥，繁枝压雪凌风尘。素罗衣裳照青春，眼中若有梨园人。

攀条弄芳畏日夕，只今纸上空颜色。颜色好，愁转多，与君沽酒花前歌。
戒事魔十诗
李兼（唐代）

贵贱家家必有尊，如何舍祖事魔神。
细思父母恩难报，早转头来孝尔亲。
思亲汝州作
黄庭坚（宋代）

岁晚寒侵游子衣，拘留幕府报官移。
五更归梦三百里，一日思亲十二时。
车上吐茵元不逐，市中有虎竟成疑。
秋毫得失关何事，总为平安书到迟。
太常引·行云踪迹杳无期
佚名（宋代）

行云踪迹杳无期。梅梢上、又春归。不道久别离。这一度、清香为谁。多情嘱付，庾楼羌管，凭仗且休吹。留取两三枝。待和泪、封将寄伊。
系舟
陆游（宋代）

地旷月明铺素练，霜寒河浅拂轻绡。
手扶万里天坛杖，夜过前村禹会桥。
即席
王安石（宋代）

曲沼融融泮尽澌，暖烟笼瓦碧参差。
人情共恨春犹浅，不问寒梅有几枝。
遂平道中
陈毓秀（清代）

立秋才七日，习习嫩凉生。赤日午时淡，青山云外明。

居人杂回汉，土语近蛮荆。更喜平原阔，风来尘不惊。
与李子同赋观奕
黄佐（明代）

清簟疏帘看奕棋，百年世事不胜悲。惟将迟暮供多病，不及前贤更勿疑。

庾信罗含俱有宅，李陵苏武是吾师。名重万古知何用，独立苍茫自咏诗。
次韵袁伯长寄赠之作
舒岳祥（宋代）

维时十月闰。收获已登场。
朋旧喜我至，殷勤置壶觞。
问我何方来，忧墨见清扬。
答言辱君问，欲报不成章。
忆昔盗起初，坚冰由履霜。
妖民纵愚妄，敢凌太阳光。
贱子久客鄞，移家入新昌。
宗璞保贞吉，训猷谋善臧。
嵚岖远荆棘，瘏痡辟锋铓。
五男不挟册，四妇废条桑。
长孙病风挛，二孙鹤未昂。
三孙始周睟，疡垢浴兰汤。
曾孙客中产，敢拟门户当。
复有四女孙，包裹针线装。
步涉青店豀，伏莽突长枪。
性命幸完免，翁媪扶笋将。
回首烟焰涨，搜山发窖藏。
家林付瓦砾，书籍罹咎殃。
赍粮中道绝，万事慨以慷。
坟茔失洒扫，祖祢废蒸尝。
瀼西非吾里，浣花无草堂。
猛兽难与群，我亦思还乡。
又闻来屠剡，玉石恐俱伤。
冒暑去雪村，故里隔一见冈。
棠溪吾故茇，父老不相忘。
昔行梅未落，今矩憩梅再芳。
皇皇一年余，儿孙幸成行。
破屋涉寒暑，旧隐渺相望。
越公之贤孙，访我欲具航。
老我日已短，公孙意何长。
悲歌寄赠什，歌罢复徊徨。
代弟茝咏梅画十景·结实
陈著（宋代）

碧实圆成重压枝，万红千紫竟何知。
是虽不入甜入口，留得青酸有用时。
谢洪庆善提刑遗法帖
洪适（宋代）

纷纷渴骥竞秋蛇，镌镵收拾俱名家。吾宗尺牍擅天下，年来野鹜谁肩差。

庭前书带凝寒绿，架上牙签富新轴。中藏墨妙更奇奇，长物不留沾剩馥。

生平小楷拘蝇头，岂知虿尾与银钩。从今已办笔成冢，学奇还许登门不。
磬山若公寄阳羡茶谢答 其三
李锴（清代）

阳羡春芽浥露匀，石崖名品寄来新。如何毕扫前尘影，不忘盘阴采药人。
黄金洲
张埙（清代）

秋草没野渡，日淡黄金洲。水鸟具静态，脚踏烟波浮。

不知何所惊，又飞十步留。人语寻岩际，风力回沙头。

豁然帆势尽，一落空山楼。
挽叔祖户部侍郎诗四首
张镃（宋代）

八郡恢成绩，江山入壮图。
风流羊叔子，才术管夷吾。
绝笔诗犹在，酬君志不渝。
经纶如有位，肯堕浅规摹。
题俞{扌堇}画八景
曹勋（宋代）

千秋人去水云空，只有荷花绕岸红。
寄语阿溪垂钓处，莫教闲却一丝风。
寒食日书事
赵鼎（宋代）

江海飘零几送春，飞蓬无地寄孤根。梦回南浦人千里，醉倚东风酒一樽。

可是今年暗寒食，不堪多病怯黄昏。儿童自趁秋千约，花落空庭独掩门。
春回好·心下事
曾觌（宋代）

心下事，不思量。自难忘。花底梦回春漠漠，恨偏长。闲日多少韶回。雕阑静、芳草池塘。风急落红留不住，又斜阳。
涤虑轩 其二
左誉（宋代）

洗尽尘机万虑空，胸中冰鉴许谁同。今宵正可谈风月，借问何人是阿戎。
呈东林道颜禅师颂
释彦充（宋代）

为人须为彻，杀人不见血。
德山与岩头，万里一条铁。
和颖叔冲寂观
沈辽（宋代）

畴昔学轻举，衰龄恨未逢。慇勤寻福地，邂逅听山钟。

陵阜规模寻，烟霞气象浓。滆湖开左派，勾曲耸西峰。

宫殿瞻黄皓，风期想赤松。区中诚久厌，物外或能容。

落日窥三岛，阴云隔九重。蛟渊无往害，兔井识遗踪。

遐企旌阳隐，旁邻函里封。翘心冥有感，稽首敢忘恭。

幽士期相访，扁舟志未从。拳拳望仙境，尼父叹犹龙。
吟情
田锡（宋代）

风月心肠别有情，灵台珠玉气常清。
微吟暗触天机骇，雅道因随物象生。
春是主人饶荡逸，酒为欢伯伴纵横。
莫嫌宫体多淫艳，到底诗狂罪亦轻。
月色催花
王镃（宋代）

湖中暖动采香船，晴入泥痕斗草天。
红影一阑春欲透，趱开桃杏向阳边。
题吴江甘泉
张达明（宋代）

桥下四㮬水，人间六品泉。松陵无鲁望，山茗为谁煎。
江上别刘驾
戴叔伦（唐代）

天涯芳草遍，江路又逢春。海月留人醉，山花笑客贫。

离杯倾祖帐，征骑逐行尘。回首风流地，登临少一人。
金陵怀古
黄庚（元代）

六宫禾黍千年恨，一片江山万古情。
明月不关兴废事，夜深还照石头城。
郢中诸公为半榻图咏见示奉荅
游朴（明代）

半榻生绡黯自看，天风何处送飞翰。乍闻郢曲惊春雪，满把隋飞照夜寒。

直与山林回景耀，却为岵屺助汍澜。只应什袭供珍玩，欲报琼琚觉已难。
秋景 其一 门掩候虫秋
刘辰翁（宋代）

四壁可谁语，一年将次休。村行落叶晚，门掩候虫秋。

影有斜灯吐，贫无过客偷。蚓号残月冷，蛩语故宫愁。

馆驿邻机叹，关山古戍留。幽人推梦起，江海有孤舟。
政和二年余谪海外馆琼州开元寺俨师院遇其游行市井宴坐静室作务时恐缘差失念作日用偈八首 其六
释德洪（宋代）

心欲驰散，即当摄来。大火聚中，青莲花开。
病中书事
李煜（五代）

病身坚固道情深，宴坐清香思自任。
月照静居唯捣药，门扃幽院只来禽。
庸医懒听词何取，小婢将行力未禁。
赖问空门知气味，不然烦恼万涂侵。
泾皋十咏 其六 蟠槐
顾书绅（清代）

古槐蟠踞似龙骄，屈曲离奇绿意饶。旅客何须问前路，浓阴斜荫义庄桥。
除夜
苏辙（宋代）

年更六十七，旬满三百六。
俯仰定何为，万事如转毂。
禅心澹不起，非人自歌哭。
芸芸初莫御，势尽行将复。
学道道可成，无心心每足。
守岁听儿曹，自笑未免俗。
观怀素草书歌
贯休（唐代）

张颠颠后颠非颠，直至怀素之颠始是颠。师不谭经不说禅，

筋颠唯于草书朽。颠狂却恐是神仙，有神助兮人莫及。

铁石画兮墨须入，金尊竹叶数斗馀。半斜半倾山衲湿，

醉来把笔狞如虎。粉壁素屏不问主，乱拏乱抹无规矩。

罗刹石上坐伍子胥，蒯通八字立对汉高祖。

势崩腾兮不可止，天机暗转锋铓里。闪电光边霹雳飞，

古柏身中dg龙死。骇人心兮目眓瞁，顿人足兮神辟易。

乍如沙场大战后，断枪橛箭皆狼藉。又似深山朽石上，

古病松枝挂铁锡。月兔笔，天灶墨，斜凿黄金侧锉玉，

珊瑚枝长大束束。天马骄狞不可勒，东却西，南又北，

倒又起，断复续。忽如鄂公喝住单雄信，

秦王肩上bf著枣木槊。怀素师，怀素师，

若不是星辰降瑞，即必是河岳孕灵。固宜须冷笑逸少，

争得不心醉伯英。天台古杉一千尺，崖崩劁折何峥嵘。

或细微，仙衣半拆金线垂。或妍媚，桃花半红公子醉。

我恐山为墨兮磨海水，天与笔兮书大地，乃能略展狂僧意。

常恨与师不相识，一见此书空叹息。伊昔张渭任华叶季良，

数子赠歌岂虚饰，所不足者浑未曾道著其神颠。

石桥被烧烧，良玉土不蚀，锥画沙兮印印泥。

世人世人争得测，知师雄名在世间，明月清风有何极。
丙辰年鄜州遇寒食城外醉吟五首
韦庄（唐代）

满街杨柳绿丝烟，画出清明二月天。
好是隔帘花树动，女郎撩乱送秋千。
雕阴寒食足游人，金凤罗衣湿麝薰。
肠断入城芳草路，淡红香白一群群。
开元坡下日初斜，拜扫归来走钿车。
可惜数株红艳好，不知今夜落谁家。
马骄风疾玉鞭长，过去唯留一阵香。
闲客不须烧破眼，好花皆属富家郎。
雨丝烟柳欲清明，金屋人闲暖凤笙。
永日迢迢无一事，隔街闻筑气球声。
和前韵
张商英（宋代）

东湖水落露堤沙，舟过湖心藻荇斜。野径小桥穿竹巷，烟村疏柳间芦花。

新粳炊熟胭脂白，活鲫珍于丙穴嘉。饮散肩舆乘皓月，烛笼何用两行纱。
寄题宋职方翠楼
余靖（宋代）

层楼幽趣称登临，望远凭高豁素襟。
棋酒等閒忘世虑，溪山最乐是家林。
松声带雨千峰外，潭影涵虚落照深。
此景为君珍赏甚，起余归兴欲抽簪。
洞庭春色（元夕行灯轿上赋洞庭春色呈刘左史）
魏了翁（宋代）

花帽檐行，宝钗梁畔，还是上元。看去年芳草，如今又绿，当时皓看，此夕仍圆。节序驱人人不解，道岁岁年年都一般。看承处，有烛龙照夜，铁凤连天。

东风不知倦客，又吹向楼阁山巅。任管弦闹处，诗豪得志，绮罗香里，侠少当权。客与溪翁无一事，但随俗簪花含笑看。无限意，更醉骑花影，饱看丰年。
成趣
韩淲（宋代）

春到名园花下门，画梁迎燕落泥芹。海棠径暖红争艳，鱼藻波肥绿飐文。

兴逸自怜真野老，醉归谁问故将军。一时觞咏留连处，更得清酬信不群。
送张侍郎（张贾，时自兵侍为华州）
韩愈（唐代）

司徒东镇驰书谒，丞相西来走马迎。

两府元臣今转密，一方逋寇不难平。
山居杂诗九十首
曹勋（宋代）

栽竹勿傍墙，种蕉莫近砌。
顷之根蔓延，寝乃坏阶戹。
持疏宛成趣，茂密相映蔽。
操刀时遣獠，洗削去蓊翳。
蚊
虞俦（宋代）

青奴良夜偶相依，斑扇团团亦倦挥。
我自蒙头还引睡，渠应播腹不能飞。
多愁白发三千丈，无分红绡十幅围。
安得西风来一扫，固知么麽未胜威。
戏题荷花
李覯（宋代）

昔人诗笔说莲花，人嫁春风早可嗟。
今日倚栏添懊恼，池台多是属僧家。
十空诗六首 其六 镜象
萧纲（南北朝）

精金宛成器，悬镜在高堂。后挂七龙网，前发四珠光。

迥望疑垂月，傍瞻譬璧珰。仁寿含万类，淮南辩四乡。

终归一亡有，何关至道场。
薛舍人母方氏太恭人挽章二首 其一
杨万里（宋代）

熊胆平生苦，鱼轩晚岁荣。芝兰今柱史，苗裔古玄英。

寒食花争泣，元宵烛半明。从今好时节，萱砌罢君羹。
示侄孙生蕃
王夫之（明代）

忘却人閒事，始识书中字。识得书中字，自会人閒事。

俗气如糨糊，封令心窍闭。俗气如岚疟，寒往热又至。

俗气如炎蒸，而往依坑厕。俗气如游蜂，痴迷投窗纸。

堂堂大丈夫，与古人何异。万里任翱翔，何肯缚双翅。

盐米及鸡豚，琐屑计微利。市贾及村氓，与之争客气。

以我千金躯，轻入茶酒肆。汗流浃衣裾，拿三而道四。

既为儒者流，非胥亦非隶。高谈问讼狱，开口即赋税。

议论官贪廉，张唇任讥刺。拙者任吾欺，贤者还生忌。

摩肩观戏场，结友礼庙寺。半截织锦袜，几领厚绵絮。

更仆数不穷，总是孽风吹。吾家自维扬，来此十三世。

虽有文武殊，所向惟廉耻。不随浊水流，宗支幸不坠。

传家一卷书，惟在尔立志。凤飞九千仞，燕雀独相视。

不饮酸臭浆，閒看傍人醉。识字识得真，俗气自远避。

人字两撇捺，原与禽字异。潇洒不沾泥，便与天无二。

汝年正英少，高远何难企。医俗无别方，惟有读书是。
得火龙真人剑法
吕岩（唐代）

昔年曾遇火龙君，一剑相传伴此身。天地山河从结沫，

星辰日月任停轮。须知本性绵多劫，空向人间历万春。

昨夜钟离传一语，六天宫殿欲成尘。
满江红 其三 海棠
刘克庄（宋代）

压倒群芳，天赋与、十分秾艳。娇嫩处、有情皆惜，无香何慊。

恰则才如针粟大，忽然谁把胭脂染。放迟开、不肯婿梅花，羞寒俭。

时易过，春难占。欢事薄，才情欠。觉芳心欲诉，冶容微敛。

四畔人来攀折去，一番雨有离披渐。更那堪、几阵夜来风，吹千点。
送税官仇副使诗十首
熊禾（元代）

世事良可见，浩荡书生心。
先民亦会计，儒道终当行。
颂古二十八首
释道川（宋代）

山堂静坐夜无言，寂寂寥寥本自然。
何事西风动林野，一声寒雁唳长天。
十二月十六日
刘敞（宋代）

水国冰销天欲春，山城日出景还新。可怜物色曾非土，亦复穷愁不放人。

碌碌流年转车毂，悠悠生意厌风尘。草茅不必开三径，杖履何尝及四邻。
海门道中宿田家
翁森（宋代）

烟浦偶同渔父渡，竹篱受宿野人家。
悠然此夜得真领，陇月初生梅始华。
端平三年春帖子词·皇帝阁
洪咨夔（宋代）

冰天寒色饯，暘谷霁华宾。
生意乾坤满，宸襟一点春。
恨春五首 其五
朱淑真（宋代）

一篆烟消系臂香，闲看书册就牙床。
莺声冉冉来深院，柳色牙牙暗画墙。
眼底落红千万点，脸边新泪两三行。
梨花细雨黄昏后，不是愁人也断肠。
旅馆秋夕
李咸用（唐代）

牢落生涯在水乡，只思归去泛沧浪。秋风萤影随高柳，

夜雨蛩声上短墙。百岁易为成荏苒，丹霄谁肯借梯航。

若教名路无知己，匹马尘中是自忙。
宫词
宋白（宋代）

龙焙中春进乳茶，金瓶汤活越瓯花。
玉堂宣赐元承旨，明日登庸降白麻。
雨后艋舺溪归舟汎眺
林占梅（清代）

蓬中朗爽似虚亭，高眄平望极杳冥。远水并分双涧白，遥山特插一峰青。

堤前林树号秋籁，雨后溪流带晚腥。我亦志和怀浩落，烟波尽日汎孤舲。
道正移爇𦰡来
邹浩（宋代）

仙家春色不曾空，亦有𧄒𦰡占暖风。丹桂叶舒推重碧，蟠�花发避深红。

尽教带土培轩外，行欲移根过浙中。最好高堂归献寿，年年光映棣花丛。
岁晚过上竺礼天目
释元肇（宋代）

幽怀日成趣，与世不相闻。瘦似梅花树，闲如竺岭云。

叶间新句法，石上旧苔纹。送我溪桥路，松梢又夕曛。
留题仙观
徐铉（宋代）

瑶坛醮罢晚云开，羽客分飞俗士回。

为报移文不须勒，未曾游处待重来。
短歌赠临安友人
敖陶孙（宋代）

素丝冲尘化为墨，老人双鬓无由黑。
俗见翻手候炎凉，惟有君心比霜雪。
破窗草亢风雨寒，梦游帝乡虎当关。
枯鱼对酒泪溅俎，雄剑夜吼铜花乾。
二十辞家颜色故，春心不语弦解语。
借君古镜施铅华，含羞独立罗房雨。
青天中开多不平，少年裘马如流星。
千金无处买侠骨，坐念岁月空峥嵘。
时平后送范伦归安州
刘长卿（唐代）

昨闻战罢图麟阁，破虏收兵卷戎幕。沧海初看汉月明，

紫微已戎胡星落。忆昔扁舟此南渡，荆棘烟尘满归路。

与君携手姑苏台，望乡一日登几回。白云飞鸟去寂寞，

吴山楚岫空崔嵬。事往时平还旧丘，青青春草近家愁。

洛阳举目今谁在，颍水无情应自流。吴苑西人去欲稀，

留连一日空知非。江潭岁尽愁不尽，鸿雁春归身未归。

万里遥悬帝乡忆，五年空带风尘色。却到长安逢故人，

不道姓名应不识。
千叶桃花
方回（元代）

此亦桃花彼亦桃，成蹊各各绽春苞。
一朝开出红千叶，何啻高才十倍曹。
永平府南台远眺
常安（清代）

策马上南台，嵷隆高百丈。云气湿征裘，烈风驱尘坱。

烂然金碧浮，琳宫足幽赏。午钟度松林，空际有余响。

左右列名山，冬寒似秋爽。怀古一凝眸，遗风犹可想。
寄王深甫
刘攽（宋代）

公绰志不欲，滕薛非所居。黄香脱枳栖，仍集东观书。

艅艎不挹浆，鹰隼非捕鱼。狐裘匪负薪，鼎鬲宁柱车。

物生各有宜，得志皆自如。违方易故常，操末缪续初。

古贤贵相知，末俗随毁誉。怀君乏羽翰，临风一踌躇。
吴宫教美人战（一作吴秘诗）
颜粲（唐代）

有客陈兵画，功成欲霸吴。玉颜承将略，金钿指军符。

转佩风云承，鸣鼙锦绣趋。雪花频落粉，香汗尽流珠。

掩笑谁干令，严刑必用诛。至今孙子术，犹可静边隅。
萤
唐彦谦（唐代）

日下芜城莽苍中，湿萤撩乱起衰丛。寒烟陈后长门闭，

夜雨隋衰旧苑空。星散欲陵前槛月，影低如试北窗风。

羁人此夕方愁绪，心似寒灰首似蓬。
高峰
关咏（宋代）

独爱高峰最上头，夕阳烟树见严州。子陵贪向溪边钓，应未曾来此地游。
淮淝忆幼度
李曾伯（宋代）

世未闻风鹤，香囊一少年。
秦非无敌者，晋固有人焉。
社稷一枰上，山河孤注然。
江东正朔在，或者诿诸天。
偈颂三十四首
释如净（宋代）

过去然灯佛，相牵弄业识。
现在漏灯盏，光影瞒人眼。
未来乾纸撚，贼贓无处典。
咄，髑髅前点破，
鼻孔里看见。衲僧门下黑漫漫，
历劫不分通一线。
颂古四首 其一 夹山境话。
释继成（宋代）

古路雪深覆，好山云更遮。雁声天外急，游子夜还家。
上茶使邹监承必阁
程公许（宋代）

年时触热曳长裾，重拜刘公一纸书。
驽驷何堪蒙锦乡，木瓜无复报琼琚。
还因持檄亲犀节，恐趁追锋侍玉除。
九万扶摇鹏运阔，可能倦翮借吹嘘。
余永颜挽词
楼钥（宋代）

户外诸生屦，门前长者车。
柳袍空自染，瓶粟竟无储。
隐行刑宗党，清风照晨闾。
沉冥谁为表，赖有子云书。
菩萨蛮 回文
孟宗献（金朝）

睡惊秋近鸣虫砌。苍鬓掺匀霜。影孤灯翳冷。长叹浩歌狂。
梦游昆阳海口
胡粹中（明代）

碧鸡山下路，清梦记曾游。怪石行惊马，轻风稳送舟。

辕门叨下客，行县有诸侯。万里遥相望，聊登江上楼。
简南剑倅赵用甫以夫同年二首
王迈（宋代）

元戎择佐奏肤公，君以宗英在选中。
紫气发硎光射斗，碧油草檄令飞风。
莫嫌假手事权小，行拜真王位望穹。
老我相期犹远大，朱虚要立万年功。
禁中闻蛩
白居易（唐代）

悄悄禁门闭，夜深无月明。西窗独暗坐，满耳新蛩声。
次韵黄子虚所居随缘堂
沈与求（宋代）

应羡扁舟泛五湖，随缘卜筑伴樵苏。青山衮衮成嘉遁，华发萧萧负壮图。

松桧鶱腾元自植，鱼龙吟啸巧相娱。清宵背立岩前月，大叫三高更疾呼。
郴江百咏并序·黄相山
阮阅（宋代）

东带连山接五羊，西分郴水下三湘。
路人到此休南去，岭外千峰尽瘴乡。
赠谈星数谢秀才
萧立之（宋代）

纷纷卜肆深五行，子以逢掖能知星。儿时上学眼如烛，夜夜仰知看天庭。

埃风𡏖雨彤云里，日晏肠鸣市无米。

百钱下帷学君平，窗户中有吾伊声。亦知东坡磨砚厄，梅荒孤吟鬓霜白。

安知神奇亦有臭腐时，不见春秋书陨石。
寄胡饼与杨万州
白居易（唐代）

胡麻饼样学京都，面脆油香新出炉。

寄与饥馋杨大使，尝看得似辅兴无。
自茅峰回赴丹阳
郭谏臣（明代）

春山青不了，回首望空迷。落絮黏蛛网，残红逐马蹄。

人行香雾里，路转画桥西。为阻连宵雨，游人半未齐。
题梅山
赵蕃（宋代）

望觉林峦合，行知陇亩分。
转亭桥跨壑，入寺阁连云。
薪水僮奴事，经禅长少勤。
令人生爱敬，何止息尘氛。
上册宝十三首 亚、终献用《和安》。
郊庙朝会歌辞（宋代）

望高六宫，位应四星。辅佐君子，警戒相成。袆衣褒崇，琛册追荣。

于以奠之，有椒其馨。
次韵罗仲共山村题咏十首 其六
周紫芝（宋代）

北阙书难上，南方贼未诛。诸公在廊庙，谁与问唐虞。
和邓中斋至日舟中七言
陈杰（宋代）

又报微阳九地回，堂堂心在鬓颜摧。
乡愁云物有诗写，驿讯春枝无使来。
燕谷可能生出黍，漆无但爱死如灰。
相从导引学仙去，吴市不知人姓梅。
句
陈松龙（宋代）

荐菊明诗眼，看梅长道心。
已落牡丹
宋祁（宋代）

世间最有不胜妍，愁对韶华欲暮天。
已被风开又风落，要为人羡即人怜。
远如期
郑善夫（明代）

远如期，黄道亨。圣人继天，麟趾来臻。麟何以来，时将太平。

黄河千年而一清，四序遵轨转玉衡。日之方中破幽冥。

美人来騑，乐我民生。琴瑟不调，弦当改更。远如期，把君熊轼饮君兕觥。

美人哉，治载成。行哉乎，愿我皇帝寿万年，匪荒宁。
哭李丹员外，并寄杜中丞
孟郊（唐代）

生死方知交态存，忍将齰齖报幽魂。

十年同在平原客，更遣何人哭寝门。
自嘲白须三首 其二
杨万里（宋代）

客传涅须法，老子付一笑。借令白再玄，能令年再少。
自东湖至列岫得二小诗 其一
朱熹（宋代）

孺子高风何处寻，东湖台观水云深。生刍一束人如玉，此日凄凉万古心。
五云诗
卫宗武（宋代）

千岩万壑东南美，中有一山尤秀伟。伊谁衣被以佳名，非雾非秀腾瑞气。

有人于此曾课书，出山能士为写图。风林泉石振清响，佔毕吟诵声难模。

聚为胸中线五色，不补衣裳华衮黻。乃作江湖漫浪游，奋藻扬葩肆吟笔。

文为人瑞要瑞时，时不与我文奚为。何如抱书还旧隐，姑颂楚橘歌商芝。

吾衰一字不解作，平生学殖叹荒落。为儒无用拟修玄，徒想仙人五云宅。
寄东莞李宰宣德
郭祥正（宋代）

旧交几人在，宁嫌双鬓皤。一生长作客，九死漫悲歌。

岁月惊秋速，关山恨别多。君须陟台省，吾欲隐松萝。
送李学士公达北使
梅尧臣（宋代）

万里使穷域，山川入马蹄。
驰鸣沙水冻，雕击雪云低。
食饮羊兼酪，供迎虏杂奚。
礼成回近日，喜听早期鸡。
咏华山
寇准（宋代）

只有天在上，更无山与齐。
举头红日近，回首白云低。
和纯翁新秋夜雨
华镇（宋代）

西风吹雨下天涯，还见萧疏八月期。筠簟惊秋初冷后，兰缸凝月未吹时。

谁人击节悲秋夜，几处停针念所思。此景多情吟不尽，何郎底事最先知。
水乐洞
傅梦得（宋代）

踏破芒鞋客倦归，暮云深处夕阳西。
身如晚鹤无拘束，向此亭中独自栖。
衢州早行
陆游（宋代）

邻鸡已三号，残烛无一寸。
参差发行橐，迢递望前顿。
满靴霜若发，破面风抵刃。
敢辞行路难，渐喜京邑近。
少年奉朝请，亲见尧授舜。
飘然如脱叶，蹭蹬垂七闰。
风埃暗征袍，岁月集衰鬓。
余生迫归休，周行愧英俊。
寄赤城叶学正
林正（宋代）

相望江村远，清梦阻云津。
三百里余路，几重山外人。
石桥僧拜月，桃洞马行春。
已滞刘郎趣，秋风渺忆莼。
次韵周希稷饷耕三绝句 其三
王庭圭（宋代）

莫厌行春马足劳，弹琴吟咏节弥高。尽驱赤子持田器，勿使潢池烦贼曹。
好事近 其二
王之望（宋代）

彩舰载娉婷，宛在玉楼琼宇。人欲御风仙去，觉衣裳飘举。

玉京欲尺是蓝桥，一见已心许。梦解汉皋珠佩，但茫茫烟浦。
次韵范才元中秋不见月
张元干（宋代）

不见中秋月，长吟五字城。
浮云有底急，清影可怜生。
残夜四更句，故人千里情。
与君同怅望，天上自分明。
同董子言陈用明沈天用僧古心晚凉携榼湖上以老杜山青花欲然分韵得花字
孙一元（明代）

六桥寻胜处，去去望中赊。树老秋连石，湖酣晚映花。

山光酬野客，诗意爱渔家。归路残阳里，铿铿拄杖斜。
赠金山老
员兴宗（宋代）

一铃自语风薄林，千涛夜涌月翻金。寺内何人口生醭，阿师政尔息深深。
食竹{左鼠右留}
黄榦（宋代）

北山何嗟峨，猛虎之所藏。
咆哮一震怒，百兽不敢当。
有竹山之一，挺挺青琳琅。
威凤鸣且栖，众鸟空回皇。
彼{左鼠右留}独保为，莫夜争跳踉。
鑽山窟穴深，啮竹根本伤。
鼠腹涨鼓亨，鸱怒独奋张。
谁知樵苏辈，叹彼枝叶黄。
锄耰捣其室，束缚登我堂。
遂令婉娈者，污此牙颊刚。
才质既不同，分守合有常。
曷不效尔曹，窃食仍循墙。
直节永萧森，庇此千仞冈。
贵妃阁春帖子
许应龙（宋代）

贤哉淑德继鸡鸣，密赞关睢美化行。
夙夜若为勤警戒，始终一念欲相成。
寿首座请赞
释妙伦（宋代）

漆桶一枚，无大得大。
鼓合丛林，翻成口过。
有语不勘玄机，有棒不打铁磨。
南屏今日开眼放一个，咄咄咄。
廿五日晓泛山行历龙井诸处还孤山湖是日物色
冯梦祯（明代）

清旦践夙期，泛舟益新侣。
和风沁肌骨，初旭媚空水。
水穷山色亲，径曲树容美。
龙泓昼常阴，竹阁晴疑雨。
返策循广堤，沿流越孤屿。
落日缬通川，红芳烁罗绮。
青帝无回镳，春物宁淹晷。
浓淡准畴昔，羽停情靡止。
忆旧游 其一
许必胜（宋代）

欢游成逝波，盛华落残照。每忆清池游，幽魂夜相吊。

与君携手时，云林正清妙。天空露光动，襟衫见高调。

及来愁病侵，瘦骨冰棱峭。君如镜中花，独向春光笑。

荒村酒味薄，沉忧何时疗。日色不入梦，高星冻青耀。

空枝吟霜风，永夜兴悲啸。嵯峨金张第，忽成野田烧。

安得明月中，长见君年少。
杏花天·帝城柳色藏春絮
康与之（宋代）

帝城柳色藏春絮。嫩绿满、游人归路。残红剩蕊留春住。无奈霏微细雨。南陌上、玉佩钿车，怅紫陌、青门日暮。黄昏院落人归去。犹有流莺对语。
梅花集句 其一二四
李龏（金朝）

一树寒梅白玉条，风魂雪魄去难招。三年枕上吴中路，先到王城第一桥。
戊午生朝和居厚弟五绝
刘克庄（宋代）

懒值悬弧浑不记，老当还笏复奚疑。
潞公未得为全福，晚惜斋旄尚涕垂。
喜汤秀谷自鄱阳归
性恬（清代）

知交共喜故人回，都为寒暄慰问来。小阁梧桐依旧绿，野塘菡问未全开。

平章花鸟增诗稿，消受云山费酒杯。明月悄然生树杪，一天风露净无埃。
题欧舫新诗时届季冬栖息三慧庵相约蔬食习养生之术余未克赴也 其一
姚范（清代）

急霰振严飙，岁暮穷阴冱。扰扰人间世，扇螸各奔趣。

吾亦驱其儿，纷纭徇所务。自省方寸闲，何似恶叉聚。

缅怀餐霞人，跂脚云深处。十笏青豆房，三四寒梅树。

惟有文字禅，妙得无声句。望望烟树重，风雪横溪渡。
题三女冈白莲花
赵崇森（宋代）

旧址来从晋，史更几废兴。
一莲开陆地，三女卧冈陵。
题咏夸先辈，流传得主僧。
林深钟梵寂，长夜一明灯。
子夜四时歌五首 其二 夏
胡汝嘉（明代）

湘筠织成箔，瞥眼便相亲。漫将心附郎，别有帘外人。
旅中七夕寄文度
伍瑞隆（明代）

晚晴新月上烟萝，独倚花前想渡河。同在城中不相见，问君谁最旅怀多。
滹上谒禹祠
石宝（明代）

雪晴风暖庙门开，神禹旌旗尚未回。川上晚烟龙曳出，树头春色鸟衔来。

地兼燕赵山河壮，人自陶唐雨露培。独采香芹荐明水，古松阴畔一徘徊。
山友续辞 石耳
王质（宋代）

我取友兮得石耳，石壁峻嶒下无底。非脾非肾非肝肠，马齿马无衔不起。

耳无是，耳无非，所思兮何可萎，石笋石花滋石脂。
偈颂一百零九首
释可湘（宋代）

大藏小藏，尽从者里流出。
放去千灯万焰，收来一月当天。
只如千收千放一句作麽生判断，上元定是正月半。
九日江洲忆望先垄
区怀年（明代）

厌裛凉风白堕杯，繁霜空薙越山莱。孤村萸菊沦荒燹，野戍亭山问劫灰。

云老杜鹃乡国泪，草枯黄犊墓田哀。伤心无限西州路，落日寒烟首重回。
泛月杂咏十二首 其十一 蛩月
弘历（清代）

莎根清响夜珠光，满耳凄声满意凉。却笑草虫还技痒，那能文赋待欧阳。
取𧍧
梅尧臣（宋代）

东湾暖无沙，有𧍧渊泥下。轻舠复翠竿，预致曾谁舍。

刳肉不知数，持为楚乡鲊。嗜味固足珍，况亦椒橙假。
颂十玄谈·达本
释印肃（宋代）

撒手到家人不识，明朝更不分南北。
逢场作戏弄孔魂，反指牛儿是弥勒。
与朝阳山人张朝夜集湖亭，赋得各言其志
皎然（唐代）

洞庭孤月在，秋色望无边。零露积衰草，寒螀鸣古田。

茫茫区中想，寂寂尘外缘。从此悟浮世，胡为伤暮年。
渠上新结湜亭
曾习经（清代）

把茅盖顶事非常，禅寂童心两不伤。欲与莲花同坐夏，一亭新置水中央。
偈颂四十二首 其二十三
释祖先（宋代）

诸法寂灭相，不可以言宣。老来不著便，过犯已弥天。
潇湘神·湘水流
刘禹锡（唐代）

湘水流，湘水流，九疑云物至今愁。
若问二妃何处所，零陵芳草露中秋。
醉蓬莱·归故山
王沂孙（宋代）

扫西风门径，黄叶凋零，白云萧散。柳换枯阴，赋归来何晚。爽气霏霏，翠蛾眉妩，聊慰登临眼。故国如尘，故人如梦，登高还懒。
数点寒英，为谁零落，楚魄难招，暮寒堪揽。步屧荒篱，谁念幽芳远。一室秋灯，一庭秋雨，更一声秋雁。试引芳樽，不知消得，几多依黯。
晚步
陈与义（宋代）

畎亩意不释，出门聊散忧。
雨余山欲近，春半水争流。
众籁夕还作，孤怀行转幽。
溪西篁竹乱，微径杂归牛。
游都昌南山 其二
王以慜（清代）

貂冠远隔九重门，偶逐渔舟到水村。羞向山僧话名姓，家居旧是武陵源。
集鼓山寺仝从甫郑尧邻吴道敬吴赞庭陈万里作
佘翔（明代）

陶潜栖白社，谢眺赋青山。地似藤萝外，人多伯仲间。

裁诗幽鸟下，移石暮云还。但得如渑酒，沉冥学闭关。
大酺（和须溪春寒）
颜奎（宋代）

唱古荼コ，新荷叶，谁向重帘深处。东风三十六，向园林都过，余寒犹妒。公子狐裘，佳人翠袖，怎见此时情否。天上知音杳，怪参差律吕，世间多误。记画扇题诗，单衣试酒，梦归泥絮。

嗟春如逆旅。送无路、远涉前无渡。回首住、凌波亭馆，待月楼台，满身花气凝香雾。度入南薰去。留燕伴、不教迟暮。但一点、芳心苦。生怕摇落，分付荷房收贮。晚妆又随过雨。
罢县解归途中闻子规三首
曾丰（宋代）

陶令先几归去来，云何谢令要人催。
子规误认陶为谢，莫怪区区劝又催。
新开湖诗 谕甄何二君于南湖诸亭筑孤屿
蒲宗孟（宋代）

孤屿莫教闲草占，诸亭还向四边开。凉天我欲携樽酒，同与清风白月来。
下第春游
施肩吾（唐代）

羁情含蘖复含辛，泪眼看花只似尘。

天遣春风领春色，不教分付与愁人。
送僧游庐山
李覯（宋代）

行非为客住非家，此去庐山况不遐。
要见南朝旧人物，池中唯有白莲花。
题凤山书屋
王汝玉（明代）

吴山往事浮云去，山势犹传凤栖处。东风不锁玉楼春，花落当时后庭树。

美人家住凤山坳，雪卷横江万顷潮。云气阴连三岛近，海门晴拔两峰高。

疏帘展卷清朝坐，曲几篝灯宵未卧。凤飞千仞不归来，频见万松山月堕。

九苞览德今朝天，美人追随青云边。黄旗紫盖葱茏起，彩章五色同翩翩。

置身阿阁依霄汉，珠树璚花互辉焕。亲听箫韶奏九成，嗈嗈声在瑶台畔。

应思高卧凤山云，水影林光几度新。野鸟独怜山寂寞，一声啼断翠华春。

别来书舍浑如旧，芳草间花自增秀。已闻名誉重穿杨，未许思家问垂柳。

风流白晰方青年，骏马金羁被锦鞯。丹凤城中朝谒下，何人不羡玉堂仙。

况尝远作乘轺使，西北山川归揽辔。未誇天上泛灵槎，尽入胸中作奇气。

忆余少觅钱塘游，月中折桂西风秋。可怜与子未相识，不向凤山寻少留。

老来遇子芙蓉阙，屈指流光十馀阅。琐闱应制午阴移，紫禁候朝清漏彻。

同侍銮舆幸辟雍，千官珂佩如云从。退归一望春无限，满袖天香紫陌风。

讲筵初设绅缨列，延阁编书萃才杰。就中我最知子深，楚楚真雏产丹穴。

西蜀徒称庞士元，河东不用推三绝。丝绳玉缸春酒香，几回共醉黄金觞。

华筵错落罗绮食，星河银烛交荧煌。后予簪笔承华侍，子录勋绩书旂常。

玉墀同簉鹓鹭序，东阁西清严禁籞。此际终朝迹稍疏，每逢休暇多相与。

我今为子歌凤山，兴落书窗绿萝雨。剑花出匣秋莲开，看子爽迈非凡才。

育成羽仪备炳蔚，当年本自岐山来。明堂大启临泰阶，圣人端拱万国怀。

衔书呈祥将属谁，凤山旧舍何有哉。
题秋色平远图赠汪孟谦归四明
刘崧（元代）

我家住在澄江畔，村北村南去山远。春风桑柘连麦畦，秋雨菰蒲隔松坂。

几回欲起看山楼，未成忽作神京游。至今梦落珠浦曲，如见秀色天中浮。

昨来驱马趋燕北，霜草风沙总悽恻。汪郎为写平远图，恍似江南带秋色。

横坡断岸向湾涯，危石临水如蹲犀。松阴二客茅屋底，无乃相对方吟诗。

我欲呼之从此起，便踏渔舟弄烟水。月明吹篴下平川，卧看青天千万里。

情不得遂将奈何，忽复秋霜双鬓皤。归田已知生计晚，滥禄颇觉忧虞多。

君归四明沧海上，惜别临图倍惆怅。他年载酒看荷花，贺监湖边定相访。
陆浑王秀才园
李复（宋代）

两岁伊川拥传行，往来屡喜访云扃。
四时溪水喧岩石，六月山阴满户庭。
每到似开双眼翳，久居应涤百骸醒。
露香浮座供宾饷，凉叶生风野草青。
答无可
马之瑛（清代）

军府迎降先署状，仰视飞鸿剧惆怅。彦回名士寿偏多，子卿足下归无恙。

故国千峰可寄家，兜鍪原不妒袈裟。金陵旧恨空沈锁，宰相新堤自筑沙。

国成谁秉邦离析，党祸亦由君子激。林宗何必独仙舟，宾硕谁能共复壁。

烽烟几载历江湖，万死全凭佛力扶。游子尚堪依母隐，仇人俱己伏天诛。

素心自指井中水，任是波澜风不起。入社何妨有白衣，误人不信皆青史。

我亦云林学驾车，风流翻令业因加。为语山灵休见拒，从君还一转莲花。
拟古诗·今日良宴会
戴廷栻（清代）

今日良宴会，宾客相追逐。四座列氍毹，帘下奏丝竹。

金樽倾美酒，玉盘盛粱肉。众人皆醉饱，贱夫愈局促。

群居无高论，不如处幽独。归来炊寒灶，脱粟煮薄粥。
舟行三首 其一
汪藻（宋代）

摩诘画中平远，庾郎句里清新。有底江山面目，年来到处相亲。
沁园春
葛长庚（宋代）

大丈夫儿，冰肝玉胆，砺山带河。算此身此世，无过驹隙，一名一利，未值鸿毛。相府如潭，侯门似海，那得烟霄尔许高。当初我，是乘云御气，几百千遭。

此生勋业无多。也手种梅花三百窠。又底曾嗅著，庙堂钟鼎，底曾拈得，帷幄弓刀。玉帝遥知，金书何晚，时有鹤鸣于九皋。如今且，向风前浪舞，月下高歌。
题安阳山翠微寺
唐皞（宋代）

平地巍然起一峰，历山西畔隔湖东。
势侵云汉千寻直，影落烟村四面同。
龙窟正当螺髻顶，僧居端在画图中。
邦人不独资观赏，旱岁为霖更有功。
凉蟾
宋祁（宋代）

凉蟾啮残云，飞影上西庑。
鹊鸦依空墙，蠨蛸已在户。
君行阅三岁，确战亦云苦。
新衣本自绽，故裳复谁补。
朔风万里来，偿或从君所。
风过无传音，徘徊独谁语。
西山桐十咏·桐风
陈翥（宋代）

分材植梧桐，桐茂成翠林。
日日来轻风，时时自登临。
拂干动微毳，吹叶破圆阴。
虚凉可解愠，轻鼓如调琴。
莫传独鹄操，愿述栖凤吟。
岂羞楚襄王，兰台堪披襟。
亦陋陶隐居，高阁听松音。
无为摇落意，慰我休閒心。
自君之出矣
黎景义（明代）

自君之出矣，思君似绿筠。年年枝叶瘁，只有节如新。
延陵怀古三首 其一 延陵季子
杨万里（宋代）

荆之溪兮澹以幽，惠之山兮云侔。思君子兮不见，莽草树兮脩脩。

面句吴兮东而坐，背朱方兮北卧。齐楚岂不强而大兮吾王以妥。

贤于国其无裨兮，不曰季子存而吴贺。彼懵者之躗言兮，谓兆亡于让王。

弗丕承于考心兮，用永五湖之与三江。祀太伯其忽诸兮，顾袭誉于子臧。

曾不知民无让而不立兮，自古皆有亡。诹屺岵与锄箕兮，畴莫知其重轻。

若千乘暨箪豆兮，絜丰约而则明。迨躬逢而利怵兮，亦几何而靡争。

谓吾札之不懿兮，札亦恬受而茹声。思复思兮君子，乾坤毁而日月息兮，则君子之亦死。
再用前韵赠韶美
王十朋（宋代）

平生少相识，摸索能记刘。东南小蓬莱，二年同宦游。

濯缨鉴湖水，佩兰以洁修。自倚肮脏门，不撼富贵头。

西泛吴江澜，委身谩乘流。回首望故乡，天高路遐悠。

慷慨君自喜，伊优吾亦羞。乘桴倘有志，愿言呼仲由。
放生池
郭翼（元代）

放生池馆信奇哉，面面芙蓉夹坐开。户外香烟浮翡翠，殿头云坐接蓬莱。

曾闻子晋吹笙过，或遇安期送枣来。羽客步虚明月夜，佩环锵玉下层台。
和颜长官百咏·空门
朱继芳（宋代）

四祖门庭寂寞秋，牛头只是旧牛头。
如何一旦风光别，花落花开百鸟愁。
送朱懋道北上
周诗（明代）

月明愁向此宵多，执手河梁意若何。
千里云山青不断，片帆何处宿烟波。
集古 十日对菊
李俊民（金朝）

篱菊香寒晚吹笙，可怜荣落在朝昏。

浮生也共花无别，不受阳和一点恩。
失题
曾仕鉴（明代）

万顷凌风坐若仙，千年驱石笑秦鞭。波涛山涌空中雪，日月萍浮水上天。

白雉自通周贡赋，骊龙曾识汉楼船。兴来欲跨蓬莱去，回望神州九点烟。
挽族子老成
陈公荣（宋代）

边城将星落，浩荡烟尘黄。
我亦在行阵，生死未可量。
涕滂感永在，激烈摧肝肠。
昔尔仗雄剑，志在清八荒。
神武埒颇牧，奇计如平良。
遇贼奋英果，逐杀何其强。
气数乖人事，竟向锋刃僵。
忠魂薄日月，耿耿万古光。
虽云获死所，国耻犹未忘。
便应作厉鬼，虏酋罄杀伤。
鬼神
陶安（明代）

阴阳聚散在乾坤，万物初终理一原。泯泯形声还寓迹，森森枝叶复归根。

周流冬夏成功显，鼓舞风霆妙用存。灵气充然随处有，人间承祀礼知尊。
池亭独坐
李弥逊（宋代）

物华苒苒竞芳新，六月红蕖自作春。
走马看花传好句，长梯摘实赖幽人。
雨馀门巷无留客，月上池台绝过尘。
为约龟鱼共清赏，酒香花气两相亲。
拟古
释文珦（宋代）

事往不可追，愁来不可扫。
悠悠百年间，一身孰能保。
昔为席上珍，今作路傍草。
倚伏理则然，宁复有当道。
古者贤圣人，身否亦枯槁。
嘉名如日月，万事犹杲杲。
浮云非我心，归根以为宝。
茫昧曷能明，吾将问苍昊。
寄陈小梧楚中
沈清瑞（清代）

芳渚东风长蕙荪，知君倚棹过荆门。云生晚郭连山色，雪尽春江见岸痕。

旧笛梦吹吴地远，新潮愁对楚天昏。夜分应恨猿吟苦，瞑宿湘南烟水村。
杜工部有同谷七歌其辞高古难及而音节悲壮可
王炎（宋代）

有孙有孙未冠巾，颀颀状貌如成人。
谓其长大习诗礼，他年可望高吾门。
岂期一旦舍我去，白首老翁徒痛心。
呜呼六歌音调急，独坐吞声襟袖湿。
画梅
方孝孺（明代）

微雪初消月半池，篱边遥见两三枝。清香传得天心在，未许寻常草木知。
书鹤鸣化壁
文同（宋代）

晚气阴阴别作寒，夕阳林下动归鞍。
忽然人报后山雪，更上上清宫上看。
嘉兴尉府教阅即事
葛绍体（宋代）

轻风荡宿氛，薄日笼晓晴。草嫩芟锄易，沙软蹙踏轻。

军容壮而肃，兵器老以刚。震动击鼓鼙，节止鸣铙钲。

前行萃白旗，后队随红旌。闪闪云雾披，阒阒烟尘凝。

放箭羽鲜新，张弓角光晶。面丝搭饭玉，赭衫坐盈庭。

犒激券楮叠，簇结巾带横。叉手最健武，骁势殊掀腾。

跳梁勇投掷，呼喝骄凭陵。左旋忽右转，此伏俄彼升。

路分寻丈斗，锋合毫釐争。目与手不谋，须臾悬死生。

傥非教之素，何以所习精。豫章太史氏，家世冰雪清。

早传师律严，遂识戎阵明。坐言二十年，不见此宪程。

教场沮洳地，渍雨几浮倾。荒池倒枯荷，腐水飘乱萍。

旧观喜再还，徒曰练弓兵。公宇昔零落，华屋今峥嵘。

昔也一槩废，今也百度兴。今昔同此时，人有能不能。

萧萧忧危念，策策夙夜情。固将宣国威，非惟振家声。

儿戏谁逍遥，老成尚典刑。嗟乎真将军，亚夫细柳营。
巫山一段云 烟寺晚钟
李齐贤（元代）

楚甸秋霖卷，湘岑暮霭浓。一春容罢一春容。何许日沉钟。摇月传空谷，随风渡远峰。溪桥有客倚寒筇。一径入云松。
昔与诸友同登香城最胜阁有长歌一首今壁题已失仅记炊烟不尽愁不尽七字追怀往事遂为律体以足之
林希逸（宋代）

曾向山巅望海涛，远村簇簇树如蒿。炊烟不尽愁不尽，立处愈高见愈高。

追记壁题才一句，同游沤聚惜诸豪。等閒试足成章在，却叹吟时鬓未毛。
山路连日冲冒西风颇觉行役之劳
苏颂（宋代）

却到深山岁已残，西风连日作晴寒。
尘埃季子貂皮敝，憔悴休文革带宽。
往复七旬人意怠，崎岖千险马行难。
三关犹有燕山隔，安得陵空纵羽翰。
从平圃入始兴江口
释今无（明代）

雄州百馀里，平圃候鸡鸣。月照野云落，篮随官马行。

舟胶初涷水，人过落滩声。两鬓看如此，行藏计未成。
昨日召卿等自卿私第泛舟经景龙江游撷芳园灵沼闻卿有小诗今俯同其韵赐太师 其二
赵佶（宋代）

登山想见留云际，赏日还能傍水涯。对此已多重九兴，先输黄发赏黄花。
赠平羌狄尉
吕陶（宋代）

梁公没世五百年，殊勋茂烈存简编。我怀忠议不复见，读至旧史尝喟然。

穷山老尉有狄氏，问之乃曰公其先。诰书家牒尽炳炳，照出往事如目前。

念公英节不见矣，见公远孙良可贤。况公远孙实贤者，本末趣尚畴能肩。

昔从五季衰乱来，簪组飘坠归农廛。平时下诏继绝世，沾以一命聊褒甄。

天资忠孝遂奋激，报祖许国惟勤拳。胸中已有霜雪在，饮冰食檗甘如膻。

尝云起迹自畎亩，幸得寸禄因赏延。语言动静苟一失，辱及吾祖为欺天。

信者清白与刚毅，异代犹有芳风传。如何十载走尘坌，绿发减尽成华颠。

青云岐路苦悠远，谁借跬步为阶缘。当途达者倘在念，一顾可使羽翼轩。

不惟廉操足敦劝，抑见袓德光绵绵。嗟予之意止如此，感愤为君书此篇。
偈颂一百三十三首 其八十八
释居简（宋代）

三应三呼，不辞入草。罚钱出院，正要话行。软顽侍者，孟浪克宾。

数声羌笛离亭晚，君向潇湘我向秦。
句
张表臣（宋代）

碧藕连根丝不断，红蕖著子薏何多。
泮塘晚步
谭宗浚（清代）

西郊独归雾冥冥，茨茹未长茭笋生。幽禽避客就烟没，黄叶打门知雨鸣。

前溪后溪有竹树，东崦西崦开柴荆。吾乡胜游自不乏，安用阳羡筹躬耕。
寄西湖
房灏（宋代）

昔年曾向西湖住，日夕闲行湖上路。
东风二月梅花开，香得孤山无著处。
六尺瘦藤双翠屦，眼前物物皆诗具。
被人牵挽出山来，荷衣尽为缁尘污。
世态翻腾不如故，青镜无情又衰暮。
富贵浮云何有哉，一杯且乐闲中趣。
长江浩浩东流注，梦寐孤山飞不去。
若见梅花频寄音，黄金炼出相思句。
临赋阁
汪藻（宋代）

与物相忘久，于何寄此情。秖应逢胜会，不觉句还成。
奉和夏日晚景应诏
杨师道（唐代）

辇路夹垂杨，离宫通建章。日落横峰影，云归起夕凉。

雕轩动流吹，羽盖息回塘。薙草生还绿，残花落尚香。

青岩类姑射，碧涧似汾阳。幸属无为日，欢娱尚未央。
谢胡子远郎中惠蒲太韶墨，报以龙涎心字香
杨万里（宋代）

墨家者流老蒲仙，碧梧采花和麝烟。
华阳黑水煎胶漆，太阴玄麝作肌骨。
龙尾磨肌饮鼠须，落点髹儿儿不如。
夷甫清瞳光敌日，一见墨卿惊自失。
後来夔川有梁果，尔来黟川有吴老。
亦追时好得时名，竟为蒲生竖降旗。
吴滋往往玄尚白，梁墨湿湿黐黏壁。
南宫先生来自西，惠然赠我四玄圭。
我无鹊返鸾回字，我无金章玉句子。
得君此赠端何似，兀者得靴僧得髢。
安得玉案双鸣璫，金刀绣段底物偿。
送似龙涎心字香，为君兴云绕明窗。
句
钱易（宋代）

好开今日太平基，万里山河归掌握。
次日再次韵三首 其三
陈造（宋代）

鸥双鹭只傍汀沙，却汇沙汀过客车。清吹解撩丛竹啸，高山如受众峰衙。

寒生碧涧悬鱼网，润著苍崖剩土花。所惜隔墙红紫满，行行无暇访山家。
示禅人
释慧远（宋代）

悬崖捉拍舞三台，死虎惊忙眼豁开。
圣地不生凡草木，果然亲见瞎堂来。
冒雨访盛凤翔城北寓居留饮春盘醉后有作
丁午（清代）

入春雨雪多，兼旬风簌簌。枯坐兀无聊，蜡屐访城北。

登堂一笑迎，握手意可掬。天寒泥留饮，是真来不速。

嗟我生寡欢，性僻难谐俗。与君久缔交，淡然若兰菊。

遇合彼此同，牖下犹雌伏。瞻顾名利场，无能共角逐。

笑彼冠盖多，其奈知食肉。不如咬菜根，静对缥缃馥。

优游寝馈中，万卷丹黄读。知足神自怡，朱颜为君祝。

至乐颇耐寻，何必求多福。冲寒梅信芳，同上孤山麓。
朝天子·山中杂书
张可久（元代）

醉馀，草书，李愿盘谷序。青山一片范宽图，怪我来何暮。鹤骨清癯，蜗壳蘧庐，得安闲心自足。蹇驴，酒壶，风雪梅花路。
满江红 六月十五夜，锦湖舟游和啸牧
陈祖绶（清代）

年矢匆匆，早射过、春三夏五。却疑是、慢亭秋宴，乐声留住。

天上疑仙翻舞曲，山中花月谁非主。羡游鱼、潜听管弦工，跳波去。

收酒令，安茶具。菱镜净，松风度。把生平心事，历从天诉。

歌馆前尘羌笛语，旗亭都画诗人句。算云台、烟阁尽输公，林泉趣。
次蒋颖叔韵
李孝博（宋代）

维舟亭下号三湾，万叠青山一水间。偏爱澄江照天碧，飞来几片白云闲。
陆机云碑
沈辽（宋代）

朝日欲出已复西，人间兴废那可知。昆山陵谷久已变，水旁唯有将军碑。
答吕居士寄诗
饶节（宋代）

长忆吟诗对短檠，诗成重改又鸡鸣。如今老矣无心力，口诵君诗绕竹行。
酬王判官和九日韵 其三
陈傅良（宋代）

翩翩公子一何佳，衔命穷山薄岁华。独自把将诗过日，不知梅影下窗纱。
巡视河防置酒晚归作二首
宋祁（宋代）

古戍连沙曲，层阿属岸隈。
天长倦鸟没，山晚跛牂回。
斜日低官树，轻寒犯客杯。
还城闻暮角，三叠落江梅。
和约法师临友人诗
陶弘景（南北朝）

我有数行泪，不落十馀年。今日为君尽，并洒秋风前。
挽王居之寺丞二首
刘克庄（宋代）

忆昔陪真率，华居甫落成。
坐宾来堕帻，侍女出弹筝。
无复吴趋曲，空馀楚些声。
九泉见忠简，应问老门生。
宿天台石桥
林季仲（宋代）

今人议论只从多，篑土那能障大河。
我有室庐亦方广，归途不向石桥过。
遣兴五首
杜甫（唐代）

天用莫如龙，有时系扶桑。顿辔海徒涌，神人身更长。

性命苟不海，英雄徒自强。吞声勿复道，真宰意茫茫。

地用莫如马，无良复谁记。此日千里鸣，追风可君意。

君看渥洼种，态与驽骀异。不杂蹄啮间，逍遥有能事。

陶潜避俗翁，未必能达道。观其著诗集，颇亦恨枯槁。

达生岂是足，默识盖不早。有子贤与愚，何其挂怀抱。

贺公雅吴语，在位常清狂。上疏乞骸骨，黄冠归故乡。

爽气不可致，斯人今则亡。山阴一茅宇，江海日凄凉。

吾怜孟浩然，裋褐即长夜。赋诗何必多，往往凌鲍谢。

清江空旧鱼，春雨馀甘蔗。每望东南云，令人几悲吒。
雨中简孙文辅 其一
章甫（宋代）

多病愁阴晦，长贫惯寂寥。一江云漠漠，十日雨潇潇。

蛙黾誇秋水，鱼虾趁晚潮。新来疏酒盏，颇觉负清宵。
鹧鸪天·巧匠园缝异样花
佚名（宋代）

巧匠园缝异样花。身轻体健实堪夸。能令公子精神爽，善诱王孙礼义加。宜富贵，逞奢华。一团和气遍天涯。宋祖昔日皆曾习，占断风流第一家。
边上闻笳三首
杜牧（唐代）

何处吹笳薄暮天，塞垣高鸟没狼烟。

游人一听头堪白，苏武争禁十九年。

海路无尘边草新，荣枯不见绿杨春。

白沙日暮愁云起，独感离乡万里人。

胡雏吹笛上高台，寒雁惊飞去不回。

尽日春风吹不散，只应分付客愁来。
雪後寻梅偶得绝句十首
陆游（宋代）

清霜夜夜奈寒何，赖是知心有素娥。
枉道疏枝不禁笑，主人欢意自无多。
直宿禁中
徐元杰（宋代）

清和时候玉堂宣，愚亦何人厕讲筵。
但觉梦回深夜爽，不知身在九宵眠。
志裨君德从容地，恋切宸恩咫尺天。
愿散辉光烛幽隐，肯专荣耀贲金莲。
与湛上人院画松
刘商（唐代）

水墨乍成岩下树，摧残半隐洞中云。

猷公曾住天台寺，阴雨猿声何处闻。
送霅川郑员外
罗隐（唐代）

明时塞诏列分麾，东拥朱轮出帝畿。铜虎贵提天子印，

银鱼荣傍老莱衣。歌听茗坞春山暖，诗咏蘋洲暮鸟飞。

知有掖垣南步在，可能须待政成归。
奉送张彦良司理
汪藻（宋代）

病来谁复顾湘累，君独无忘宿昔时。人物喜逢三语掾，风骚远过四愁诗。

尊前破涕方成笑，人事多乖又语离。莫道天涯无雁到，好风宁不寄相思。
和陶挽歌词三首
吴芾（宋代）

吾年七十五，寿命不为促。
仕仅五十年，出处粗可录。
人生会有尽，自应身就木。
寄语亲旧辈，不必为我哭。
百年如一梦，吾梦今如觉。
亦既了万缘，无殆亦无辱。
所欠惟一死，得死今已足。
湖中（一作洞庭秋日）
顾况（唐代）

青草湖边日色低，黄茅嶂里鹧鸪啼。

丈夫飘荡今如此，一曲长歌楚水西。
送豆卢策秀才
韦应物（唐代）

岁交冰未泮，地卑海气昏。子有京师游，始发吴阊门。

新黄含远林，微绿生陈根。诗人感时节，行道当忧烦。

古来濩落者，俱不事田园。文如金石韵，岂乏知音言。

方辞郡斋榻，为酌离亭樽。无为倦羁旅，一去高飞翻。
效诸生作雪中探梅
曾几（宋代）

野梅消息近，踏冷访林端。
东阁尊空满，南枝雪半残。
疏条未禁笑，真态欲欺寒。
后夜花应好，仍勤束火看。
五原书事
许棠（唐代）

西出黄云外，东怀白浪遥。星河愁立夜，雷电独行朝。

碛迥人防寇，天空雁避雕。如何非战卒，弓剑不离腰。
制置丁少卿生日
魏了翁（宋代）

蜀道今行第几回，天西玉帐又宏开。
鹤归华表人如旧，龟放长河独再来。
屈处观伸霜后菊，消中见息雪前梅。
沪江不解西流去，引领长空酌斗魁。
去思堂会饮得春字
欧阳修（宋代）

世事纷然百态新，西冈一醉十三春。
自惭白发随年少，犹把金锺劝主人。
黄鸟乱飞深夏木，红榴初发艳清晨。
佳时易失闲难得，有酒重来莫厌频。
归宗寺
苏辙（宋代）

来听归宗早晚钟，疲劳懒上紫霄峰。
墨池漫叠溪中石，白塔微霄岭上松。
佛宇争雄一山甲，僧厨坐待十方供。
欲游山北东西寺，岩谷相连更几重?
求酒于邵元实删定
袁说友（宋代）

骨相酸寒不足论，平生心赏旧家村。
七年误索长安米，百病几成楚客魂。
命薄不堪嗟分定，官閒犹得荷君恩。
秋风一醉余疴殄，须乞庄生五石樽。
书彭仲诚诗卷后
曹彦约（宋代）

惠养无他务，廉勤以自持。能宽三邑责，不为一州私。

逮此来归日，还如始至时。士民难借寇，唯有召棠思。
绝笔诗
贺一弘（明代）

领来生了合还渠，遗世声名亦赘馀。七十三年无述处，一朝含笑上清虚。
颜夷仲欲赴蓝田丞而郓帅移雍姻家或当避读夷仲诗为和第二篇此次退之山石韵者
王安中（宋代）

秋虫不量翅股微，几欲唐突鹓鸾飞。高梧嘶风食沆瀣，何似死鸾鸱鸢肥。

颜家事业更清绝，耆旧去眼知音稀。贤哉鼻祖井故在，执瓢便足忘君饥。

一官晚悔登龙断，经岁不出关荆扉。蓝田之山石韫玉，白虹千丈晴霏霏。

退之壁志见彷佛，二松阅世应百围。丞聋未换渠莫恶，郴江仙伯容抠衣。

侧闻亲嫌又龃龉，漫恐髀肉摩鞍鞿。戏人造物亦薄相，咄咄此士将安归。
以菜茹饮酒自嘲
陆游（宋代）

山泽有臞儒，残年病满躯。
拙疏难救药，贫困不枝梧。
海客留苔浦，山僧饷笋枯。
衰颜得村酒，犹解蹔时朱。
夜雪晨晴
弘历（清代）

雨寒催夜雪，风息报晨晴。解事东皇惠，生欢万物情。

与梅添朵缬，积石润云英。纡棹平山路，同民惬此行。
寄赠田仓曹湾
杨巨源（唐代）

芳兰媚庭除，灼灼红英舒。身为陋巷客，门有绛辕车。

朝览夷吾传，暮习颍阳书。眄云高羽翼，待贾蕴璠玙.

缨弁虽云阻，音尘岂复疏。若因风雨晦，应念寂寥居。
试院中怀公达
郑獬（宋代）

黄衫自掌贡闱琐，强刷尘心酒一杯。
天上谪仙如见忆，可能骑取老鲸来。
次韵教授兄友惠柑
彭龟年（宋代）

泮宫老潘贤且仁，分义浓如手足亲。
悬知故人在千里，健步远来缄墨新。
黄柑霜后愈精好，香味宛如包贡珍。
分赏且用涤烦渴，不救莱芜炊甑尘。
忆昔
洪适（宋代）

跨马春衢袅翠鞭，垂纶圯下解渔船。霞飞绮散无踪迹，依旧清霄月在川。
移花
朱淑真（宋代）

自移红药绕阑栽，粉腻香娇逐旋开。且与幽人充近侍，莫教风雨苦相催。
点绛唇
佚名（宋代）

仙子仙郎，两情今是欢娱会。莲花池内。好个鸳鸯对。

一自芳容，一自才华最。真佳配。荣华富贵。寿考千秋岁。
花田 其一
薛始亨（明代）

月上华田露有香，低头越女晚提筐。素馨艳骨埋何处，风急寒江归路长。
次韵张守王勉夫二首 其二
陈造（宋代）

世味平时虫臂轻，独留意气与君倾。向来缱绻资磨玷，拟话分携已怆情。

盛际功名方策足，他年车笠肯渝盟。汉廷取重张廷尉，可待区区结袜生。
陈蜀州
李新（宋代）

黄莺哺儿惊不起，蜂子饮花渴琼蕊。
日长燕语踏帘钩，柳絮榆琼扑流水。
紫才五云斜挂壁，梦破长庚海天碧。
不乏当年感遇诗，定知光焰三千尺。
细香绕熏白玉炉，长生酒满黄金壶。
炉烟直起射河汉，壶酒滴滴如明珠。
祝公富贵荐公寿，夜煮振灵晨进酒。
上皇方倚老成人，自问天翁借商叟。
别岛花深燕未阑，瀛洲春老尚余寒。
似闻延揖真仙侣，乞取人间不死丹。
雨行梅关二首 其一
李昴英（宋代）

浓岚四合冻云痴，水墨连屏斗崛奇。冲雨此行风景别，满山翠滴水帘垂。
梅三首
曾丰（宋代）

受命于天已背时，形模骨相岁寒姿。
馨香事业清风觉，枯淡生涯皓月知。
檐下横窗谁领略，溪边照水自娱嬉。
岭南驿使虽相爱，送入京华岂所宜。
次韵答和乐道侍读给事
韩维（宋代）

岁丰讼滋简，拙守容晏眠。
起来视云景，春意亦已鲜。
驱车望南视，精庐屹当前。
华堂坐沈邃，迟日步暄妍。
流览高僧壁，稽首金像莲。
即事岂非适，感怀良慨然。
宫藩与乡闬，早接二公贤。
高公炳群宿，大论倾长川。
尔来曾几时，急景凋朱颜。
从容味真理，萧洒赋高篇。
岂无安民策，坐惜成弃捐。
尚期雅正音，入和薰风弦。
余本岩壑姿，台阁缪见延。
渊明亦有言，误落尘网间。
命固有行止，理非可控搏。
素发纷已垂，行当挂吾冠。
侧闻治林圃，栽插及晴天。
芳芽吐膏壤，柔条擢暖烟。
光景非我力，为君导鸣泉。
送徐检校之浙省并简前政王正善
吴师道（元代）

皇朝树藩垣，江浙天下最。岂惟财赋强，政体亦宏大。

群僚极高选，吉士多蔼蔼。赞参每从容，句检尤倚赖。

徐卿世名家，践历振风裁。运筹佐漕挽，遗声满吴会。

今兹缀班行，深意良有在。更张化弦新，洗目盛除拜。

眷怀东南逼，明见万里外。元宰回北辕，贪墨亦狼狈。

终然公论白，少觉众心快。谁当进良谟，清静抚彫瘵。

诸公正虚左，愿言亟行迈。王公山阴裔，前政民所爱。

一时欣接武，二妙实同载。我生一何幸，识君向蒸代。

与王迩乡井，而不共倾盖。相知十五年，未面已如对。

因之道怀思，望望久相待。后日都城南，春朝及王会。
西江月（长安秋夜与诸君饮，分题作）
毛滂（宋代）

雨后夹衣初冷，霜前细菊浑斑。觚棱清月绣团环。万里长安秋晚。

槽下内家玉滴，盘中江国金丸。春容著面作微殷。烛影红摇醉眼。
董仲仪来夜郎访死生二首 其一
王庭圭（宋代）

雪霾鬼葬山头路，雾失鬼门关外村。不谓故人千万里，忽携书册夜敲门。
昔昔盐二十首 关山别荡子
赵嘏（唐代）

那堪闻荡子，迢递涉关山。肠为马嘶断，衣从泪滴斑。

愁看塞上路，讵惜镜中颜。傥见征西雁，应传一字还。
为孙宗礼题画
张宁（明代）

巍峨泰岳当空起，齐鲁苍茫青未已。东连奎壁下平林，白石神鸡鸣泺水。

近峰砥柱高插天，远山如砺含苍烟。就中绝壁千万仞，青萝紫蔓垂飞泉。

上方楼阁凌霄汉，叠榭回廊环赤岸。桧柏阴森灏气深，杉松半映岚光见。

依微下界入芳蹊，蹊上人家四望迷。树影匝檐晴亦雨，鸟声当户歇还啼。

野桥鸣濑通幽谷，小径荒凉闭茆屋。屋底幽人不出门，十年心事书千束。

清风明月澹悠悠，野鹤林猿寂寞秋。英华不与世同泯，意气直欲穷冥搜。

云雷一旦生林壑，凤翼腾霄虬奋角。石田花野迹萧疏，青琐黄门事轩豁。

自从恩谴赋西行，万里关河百感生。落日咸阳一回首，尽是乡山离别情。

今年天上阳春布，赐归却踏来时路。旧游松菊未全芜，去日门墙尚如故。

北山何必诮移文，南亩还应卧白云。晓雨移舟鸥近渚，晚凉开圃鹿成群。

从来宦达怜长往，得失荣枯共萧爽。白璧终藏志已非，赤松相候真成妄。

君不见郑子真，平生散逸无怀民。又不见贺季真，鉴湖一曲辞朝绅。

穷通出处只如此，高尚岂必双朱轮。古人风致何殊绝，昭代求贤甚如渴。

彦博衰微尚入朝，仲舒老去犹持节。重来事业不须期，招隐诗成欲寄迟。

乱峰残雪梅花夜，好忆咸阳西去时。
自倡
祁顺（明代）

俯仰无惭乐有馀，茫茫天地即吾庐。囊琴赵老常携鹤，弹铗冯驩非为鱼。

笑把尘缨临水濯，醉携椽笔傍崖书。镇阳洵美犹吾土，满眼江山画不如。
偈颂一百六十首
释宗杲（宋代）

芭蕉无耳闻雷开，葵华无眼随日转。
释迦老子亦无生，每岁今朝浴一遍。
喜晴
王炎（宋代）

欲了老妻窀穸事，屈指前期日无几。
羊肠路险不容车，水涩石高滩齿齿。
天公悯我忧恼深，一雨骤添三尺水。
黄流又恐舟难行，落尽雪花天宇清。
六龙扶毂日杲杲，更乞天公旬日晴。
襄事归来闭门坐，但拥竹炉多炽火。
舟过吴江县
朱南杰（宋代）

寺满吴江县，钟声两岸分。
买鱼嫌少室，沽酒欠文君。
平地桥边浪，无心岭外云。
稿人添德色，为策过湖勋。
和正仲提举 其三
彭汝砺（宋代）

万事纵横似乱丝，道人莫道便无思。五湖风起浪如屋，祇问鸬鹚知不知。
河中之水歌寄刘子雍程伯羽同赋
刘炳（明代）

河之水，向东北，洛阳女儿好颜色。八岁画娥眉，九岁自裁衣。

十岁学识字，十一抛梭攀锦机。十二刺绣纹，十三能赌棋。

十四弹箜篌，十五才上头。鬓偏斜戴金团凤，臂弱不胜珠络韝。

罗帏睡起伤春瘦，画阁妆成对日羞。十六妖娆解歌舞，容色比花花不语。

含愁生怕下阶行，三寸春娇云一缕。行媒将聘嫁周郎，桂柱兰台锦作房。

比翼镜奁妆玳瑁，合欢裙带绣鸳鸯。茱萸露湿珊瑚枕，苏合香熏翡翠床。

生憎飞絮催春去，不分啼乌怨夜长。枝成连理生何幸，钗合同心死不忘。

眼前节物年年度，只恐芳华不相顾。南陌芙蓉午夜霜，东园桃李三春雨。

君当为妾秉烛游，东海为缸糟作丘。妾当为君金缕讴，春风莫遣人间愁。
菱溪石
米芾（宋代）

长虹潜贯幽岩窟，绿烟更染秋波骨。不容俗眼觇神功，只向菱溪作灵物。

少室仙人领一麾，至诚发遍山中奇。雄雌亭亭两挺出，宛若碧玉含春漪。

朱栏碧甃拱山麓，翠雾彤霞掩幽谷。能将肤寸起清泉，几见峰前春雨足。

迩来新饰紫微宫，奇诡搜索林泉空。五色磊磊可补缺，三品往往惭收功。

紫衣使者御天敕，肯教閟此苍苔色。菱溪脱迹飞上天，回看幽谷空云烟。
平南谣
杨蟠（宋代）

海南山似刀，溪恶如发弩。
溪山毒烟中人骨，水有蛟蜃陆豺虎。
蛮人徭贼行若飞，纵火劫民杀官府。
溪中之水涨赤血，山头积尸变成土。
经年斗战兵已穷，磔将屠城不可数。
官家发军救死国，万里欢喜得时雨。
诛擒凶党功德高，海水一清奏歌舞。
山非无险，水非无阻，
有地不城，城亦不武。
将民赤肉致戈战，口不能言心自苦。
瘴雾
杨万里（宋代）

午时犹未识金乌，对面看人一似无。
腊月黄茅犹尔许，不知八月却何如。
与友人登琅琊台
李宪噩（清代）

积水方沆漭，众山复萦回。连袂越危磴，杖策淩高台。

是时秋正深，向午云尽开。迥步穷两仪，流盼周九垓。

片席指吴越，虚亭走风雷。长啸答吾侣，忻念同此杯。

境旷意弥适，兴极情转哀。白日倏西匿，惊飙千里来。

盛时若奔湍，壮心忽凋摧。欢乐慎勿违，慷慨沾襟怀。
偈颂二十九首 其十六
释清了（宋代）

终日分别，只是分别自心。堪笑念彼观音力，毕竟还著于本人。

黄头老衲，有理难伸。为什么有理难伸，贼是家亲。
村夜
白居易（唐代）

霜草苍苍虫切切，村南村北行人绝。
独出前门望野田，月明荞麦花如雪。(前门 一作：门前)
皇帝冬至御大庆殿举第一盏酒三庆云之曲
王珪（宋代）

乾坤顺夷，皇有嘉德。
爰施庆云，承日五色。
轮囷下垂，万物皆饰，
维天祚休，长被无极。
长至忆天衣旧游寄王状元
喻良能（宋代）

去年连辔到朝阳，红日初添一线长。
八俊偶同人已羡，四难俱得计真良。
浇肠竹叶惊深碧，插鬓梅花咤浅黄。
回首只今深似梦，云山烟水正相望。
维摩赞
释子益（宋代）

俗气不除，病在一默。
扁鹊卢医，医你不得。
蓦山溪（王明之曲，芗林易置十数字歌之）
向子諲（宋代）

挂冠神武。来作烟波主。千里好江山，都尽是，君恩赐与。风勾月引，催上泛宅时，酒倾玉，鲙堆雪，总道神仙侣。

蓑衣箬笠，更着些儿雨。横笛两三声，晚云中、惊鸥来去。欲烦妙手，写入散人图，蜗角名，蝇头利，着甚来由顾。
次林正甫韵
虞俦（宋代）

湖山梦想阻登临，柳色门前绿未深。
老去青衫谁著眼，向来白战尚寒心。
浇愁可欠杯中物，遣兴聊为洛下吟。
倒指启关春已暮，直须修禊继山阴。
南浦 秋水，用玉田韵
王韵梅（清代）

枫冷落吴江，漾涟漪一镜，澄清初晓。云梦到潇湘，芙蓉外、一段清愁难扫。

苍茫独立，半空飞下鱼云小。旧日莲塘零落尽，剩有蘋花蓼草。

芦汀荻渚舟横，问季鹰归未，莼鲈误了。落日古荒湾，西风里，空溯浣衣人到。

馀情渺渺，洞庭木叶波生悄。行遍陂塘三十六，消尽秋心多少。
宋中遇林虑杨十七山人，因而有别
高适（唐代）

昔余涉漳水，驱车行邺西。遥见林虑山，苍苍戛天倪。

邂逅逢尔曹，说君彼岩栖。萝径垂野蔓，石房倚云梯。

秋韭何青青，药苗数百畦。栗林隘谷口，栝树森回谿.

耕耘有山田，纺绩有山妻。人生苟如此，何必组与珪。

谁谓远相访，曩情殊不迷。檐前举醇醪，灶下烹只鸡。

朔风忽振荡，昨夜寒螀啼。游子益思归，罢琴伤解携。

出门尽原野，白日黯已低。始惊道路难，终念言笑暌。

因声谢岑壑，岁暮一攀跻。
满庭芳·山侗昔日
马钰（金朝）

山侗昔日，火院中间，千斤重担常耽。镇日争名竞利，嫉妒悭贪。万般忧愁思虑，又何曾、时暂心闲。因个甚，养怨亲人口，二十有三。正在迷津受苦，风仙至，专专救度愚顽。二载才方省悟，跳出乡关。如今逍遥坦荡，炼身中、七宝还丹。功行满，访蓬瀛，再见师颜。
仙鱼驿
李处讷（宋代）

少年常诵少陵诗，寤寐城南天下稀。锦屏山色行看远，阆苑风光愿与违。

回首玉台山下路，黄粱初熟梦成非。
陆提刑挽词
楼钥（宋代）

早岁擅词场，夷途列雁行。
一麾分楚甸，双节照江乡。
莲社容寒晚，葭莩接老苍。
八旬俱已矣，回首倍凄凉。
闻履斋丞相再论贬
陈杰（宋代）

江涛如此得离难，祸本萧墙两巨奸。
仲举能无推席起，茂弘正有角巾还。
救时岂料兔三窟，去国才知虎九关。
卖论取官方翕翕，吾诗未敢落人间。